ส่วนที่ 1

  ข้อมูลสรุป (Executive Summary)

บริษัท บิวเดอสมาร์ท จำกัด (มหาชน)
เป็นผู้จำหน่ายผลิตภัณฑ์ก่อสร้างตกแต่งภายในคุณภาพสูงสำหรับสำนักงานและที่อยู่อาศัยแบบครบวงจร
ซึ่งสามารถแบ่งผลิตภัณฑ์ที่จำหน่ายออกเป็น 2 ประเภท ได้แก่
“ผลิตภัณฑ์ก่อสร้างสำหรับงานตกแต่งภายใน (Building Product)” อาทิ ผลิตภัณฑ์ยิบซั่ม
ระบบโครงคร่าวผนังและเพดานทีบาร์ ฉนวนกันความร้อน ผลิตภัณฑ์สีทาภายใน เป็นต้น และ
“ผลิตภัณฑ์เฉพาะด้านสำหรับผู้ออกแบบ (Specified Product)” อาทิ
ระบบเฟรมอลูมิเนียมสำเร็จรูป มือจับสแตนเลส บัวยิบซั่ม กระเบื้องปูพื้นและกรุผนัง เป็นต้น บริษัทฯ
เป็นเจ้าของผลิตภัณฑ์บางประเภทที่เป็นลิขสิทธิ์ตราสินค้าของบริษัทเอง อาทิ ALLOY,
PERMSIN-BSM, Ceiling Décor, ULTRAWALL, BSM SERVE BOARD เป็นต้น
ทั้งยังเป็นผู้จำหน่ายผลิตภัณฑ์เจ้าของลิขสิทธิ์ตราสินค้าชั้นนำอื่นทั้งในประเทศและนำเข้าจากต่างประเทศ
อาทิ FLETCHER, C&A, Norco, Pine Solutions, BPB Thai Gypsum, SHERA, Weber,
DeWALT เป็นต้น โดยการทำการตลาดโดยตรงกับผู้ออกแบบตกแต่งภายใน (Interior
Designer) โดยการจำหน่ายผ่านผู้รับเหมา
และทำการตลาดและจำหน่ายผลิตภัณฑ์โดยตรงกับผู้รับเหมางานตกแต่งภายใน (Interior
Contractor) ซึ่งบริษัทฯ
มีนโยบายสนับสนุนให้ลูกค้าผู้รับเหมาทุกรายสมัครเข้าเป็นสมาชิกของบริษัทฯ โดยบริษัทฯ
ได้สร้างเครือข่ายพันธมิตรทางธุรกิจให้แก่ระหว่างกลุ่มลูกค้าสมาชิกอีกด้วย

บริษัทฯ มีสำนักงานใหญ่และคลังสินค้าตั้งอยู่เลขที่ 905/7 ถนนพระราม 3 ซอย 51
แขวงบางโพงพาง เขตยานนาวา กรุงเทพมหานคร 10120
และด้วยธุรกิจที่เติบโตขึ้นอย่างต่อเนื่องประกอบกับนโยบายในการขยายศูนย์จำหน่ายผลิตภัณฑ์และการให้บริการ
รวมถึงการบริหารระบบโลจิสติกส์ให้มีประสิทธิภาพมากยิ่งขึ้น บริษัทฯ
จึงได้ลงทุนขยายสาขาไปยังตำบลเทพกระษัตรี อำเภอถลาง จังหวัดภูเก็ต เมื่อช่วงกลางปี 2549
ที่ผ่านมา

บริษัทฯ ได้แปรสภาพเป็นบริษัทมหาชนจำกัดและเปลี่ยนชื่อเป็น บริษัท บิวเดอสมาร์ท จำกัด
(มหาชน) เมื่อวันที่ 26 ตุลาคม 2550 บริษัทฯ ได้เสนอขายหุ้นสามัญเพิ่มทุนจำนวน 50.00 ล้านหุ้น
(คำนวณมูลค่าที่ตราไว้ 0.50 บาท/หุ้น) ให้แก่ประชาชนทั่วไป
และนำหุ้นสามัญทั้งหมดเข้าเป็นหลักทรัพย์จดทะเบียนในตลาดหลักทรัพย์ เอ็ม เอ ไอ เมื่อวันที่ 14
กุมภาพันธ์ 2551 โดยใช้ชื่อย่อหลักทรัพย์ว่า “BSM” ส่งผลให้ปัจจุบันบริษัทฯ
มีทุนจดทะเบียนชำระแล้วรวมทั้งสิ้น 75.00 ล้านบาท

ในปี 2550 บริษัทฯ มีรายได้จากการขายเท่ากับ 334.99 ล้านบาท เพิ่มขึ้น 59.73 ล้านบาท
จากปี2549 หรือคิดเป็นอัตราการเติบโตเพิ่มขึ้นร้อยละ 21.70
โดยรายได้จากการขายส่วนที่เพิ่มขึ้นเป็นผลมาจากการเติบโตของยอดขายผลิตภัณฑ์ก่อสร้างสำหรับตกแต่งภายใน
(Building Product) ในขณะที่ยอดขายผลิตภัณฑ์เฉพาะด้านสำหรับผู้ออกแบบ (Specified
Product) อยู่ในระดับใกล้เคียงกับปี 2549 ที่ผ่านมา ส่งผลให้สัดส่วนรายได้
จากการขายผลิตภัณฑ์เฉพาะด้านสำหรับผู้ออกแบบเมื่อเปรียบเทียบกับรายได้จากการขายผลิตภัณฑ์ก่อสร้างตกแต่งภายใน
มีการเปลี่ยนแปลงจากสัดส่วนประมาณร้อยละ 40 : 60 ในปี 2549 ที่ผ่านมา เป็นประมาณร้อยละ
30 : 70 ในปี 2550 และบริษัทฯ มีรายได้อื่นในปี 2550 เท่ากับ 1.19 ล้านบาท ซึ่งประกอบด้วย
ค่าสมัครสมาชิกลูกค้าประเภท Club Card ดอกเบี้ยรับเงินฝากออมทรัพย์
และกำไรจากอัตราแลกเปลี่ยน เป็นต้น

บริษัทฯ มีอัตรากำไรขั้นต้นในปี 2550 เท่ากับร้อยละ 20.36 ของรายได้รวม ซึ่งลดลงจากร้อยละ
24.78 ของรายได้รวมปี 2549 ที่ผ่านมา
เนื่องมาจากสัดส่วนรายได้จากการขายมีการเปลี่ยนแปลงดังที่กล่าวไว้แล้ว
ซึ่งกลุ่มผลิตภัณฑ์เฉพาะด้านสำหรับผู้ออกแบบที่มีสัดส่วนลดลงไปนั้นมีอัตรากำไรขั้นต้นสูงกว่าผลิตภัณฑ์ก่อสร้างตกแต่งภายในทั่วไป
แต่ทั้งนี้บริษัทฯ
ก็ยังคงสามารถรักษาระดับอัตรากำไรขั้นต้นของแต่ละกลุ่มผลิตภัณฑ์ได้ในระดับที่ดีและใกล้เคียงกับปีที่ผ่านมา
บริษัทฯ มีกำไรสุทธิในปี 2550 เท่ากับ 5.65 ล้านบาท หรือคิดเป็นอัตรากำไรสุทธิร้อยละ 1.68
ของรายได้รวม ซึ่งลดลงจากร้อยละ 4.76 ของรายได้รวมปี 2549 ที่ผ่านมา เนื่องจากบริษัทฯ
มีอัตรากำไรขั้นต้นที่ลดลง และมีค่าใช้จ่ายในการขายและบริหาร
รวมทั้งค่าใช้จ่ายที่ไม่ใช่ค่าใช้จ่ายดำเนินงานปกติของธุรกิจเพิ่มขึ้น

ธุรกิจของบริษัทฯ มีการเติบโตขึ้นอย่างต่อเนื่อง โดย ณ วันที่ 31 ธันวาคม 2550 บริษัทฯ
มีมูลค่าสินทรัพย์รวมทั้งสิ้นเท่ากับ 149.25 ล้านบาท เพิ่มขึ้น 40.63 ล้านบาท จากปี 2549
หรือคิดเป็นอัตราการเติบโตของสินทรัพย์รวมร้อยละ 37.41 ซึ่งมีรายการสินทรัพย์หลักที่เพิ่มขึ้น อาทิ
ลูกหนี้การค้า สินค้าคงเหลือ เงินฝากประจำที่ติดภาระค้ำประกัน เป็นต้น
สำหรับหนี้สินรวมของบริษัทฯ ณ สิ้นปี 2550 เท่ากับ 90.55 ล้านบาท เพิ่มขึ้น 20.48 ล้านบาท
จากปี 2549 โดยเป็นการเพิ่มขึ้นของหนี้สินหมุนเวียน อาทิ
เงินกู้เบิกเกินบัญชีและเงินกู้ยืมระยะสั้นจากสถาบันการเงิน
การเพิ่มขึ้นของเจ้าหนี้การค้าเนื่องจากการจัดซื้อผลิตภัณฑ์เพิ่มขึ้นเพื่อรองรับการเติบโตของยอดการจำหน่าย
เป็นต้น บริษัทฯ มีหนี้สินระยะยาว ณ สิ้นปี 2550 เหลืออยู่เพียง 0.61 ล้านบาท บริษัทฯ
มีส่วนของผู้ถือหุ้น ณ สิ้นปี 2550 เท่ากับ 58.70 ล้านบาท เพิ่มขึ้น 20.15 ล้านบาท จากปี 2549
ซึ่งเป็นผลมาจากการจำหน่ายหุ้นสามัญเพิ่มทุนให้แก่กลุ่มผู้ถือหุ้นเดิมจำนวน 37.00 ล้านบาท
และการจำหน่ายหุ้นสามัญเพิ่มทุนให้แก่กองทุนรวมเพื่อร่วมลงทุนในวิสาหกิจขนาดกลางและขนาดย่อมจำนวน
12.50 ล้านบาท ส่งผลให้บริษัทฯ มีทุนจดทะเบียนชำระแล้วจำนวน 50.00 ล้านบาท
ในขณะเดียวกันบริษัทฯ มีการจ่ายเงินปันผลให้แก่ผู้ถือหุ้นเดิมจำนวน 35.00 ล้านบาท
การจัดสรรกำไรสะสมเป็นเงินสำรองตามกฎหมายจำนวน 0.59 ล้านบาท
และการเพิ่มขึ้นของกำไรสะสมจากผลของกำไรสุทธิในปี 2550 จำนวน 5.65 ล้านบาท ส่งผลให้ ณ
สิ้นปี 2550 บริษัทฯ มีกำไรสะสมคงเหลือเท่ากับ 5.61 ล้านบาท บริษัทฯ
มีสัดส่วนหนี้สินต่อส่วนของผู้ถือหุ้น ณ สิ้นปี 2550 เท่ากับ 1.54 และภายหลังจากบริษัทฯ
เสนอขายหุ้นสามัญเพิ่มทุนแก่ประชาชนทั่วไปเป็นที่เรียบร้อยแล้ว
สัดส่วนหนี้สินต่อส่วนของผู้ถือหุ้นก็จะลดลง
ซึ่งแสดงให้เห็นถึงความเข้มแข็งด้านการเงินของกิจการที่เพิ่มขึ้น

บริษัทฯ
มีเป้าหมายการดำเนินธุรกิจในการเป็นผู้นำการจำหน่ายผลิตภัณฑ์ก่อสร้างตกแต่งภายในสำหรับสำนักงานและที่อยู่อาศัยแบบครบวงจร
โดยมุ่งเน้นการนำเสนอ ให้คำปรึกษา และการให้บริการแก่ผู้ออกแบบ ผู้รับเหมา
และลูกค้าของบริษัทฯ รวมถึงการคิดค้นรูปแบบและพัฒนาผลิตภัณฑ์ต่างๆ ที่บริษัทฯ
จำหน่ายให้ครอบคลุมและตอบสนองความต้องการของผู้ออกแบบ
ผู้รับเหมาและลูกค้ากลุ่มเป้าหมายของบริษัทฯ อย่างต่อเนื่อง ภายใต้นโยบายผลิตภัณฑ์ที่มีคุณภาพสูง
ดีไซน์สวยงาม และทันสมัย โดยบริษัทฯ มีแผนงานที่อยู่ระหว่างดำเนินการ ดังนี้

1)  การเปิดศูนย์จำหน่ายผลิตภัณฑ์และบริการแก่ลูกค้า
    เพื่อให้ครอบคลุมพื้นที่บริการกลุ่มลูกค้าเป้าหมาย
    รวมถึงการให้บริการที่สามารถตอบสนองความต้องการของกลุ่มลูกค้าได้อย่างมีประสิทธิภาพมากยิ่งขึ้น
    โดยเฉพาะอย่างยิ่งระบบการขนส่งและโลจิสติกส์

2)  การเพิ่มผลิตภัณฑ์ให้หลากหลายมากขึ้น โดยการสรรหาผลิตภัณฑ์ก่อสร้างตกแต่งภายในใหม่
    ภายใต้ลิขสิทธิ์ตราสินค้าชั้นนำจากต่างประเทศเพิ่มเติม

3)  โครงการขยายตลาดไปยังต่างประเทศ
    โดยการแต่งตั้งตัวแทนจำหน่ายที่มีศักยภาพในประเทศที่จะไปขยายตลาด
    เพื่อเป็นตัวแทนจำหน่ายผลิตภัณฑ์ก่อสร้างตกแต่งภายในภายใต้ลิขสิทธิ์ตราสินค้าของบริษัทฯ อาทิ
    ผลิตภัณฑ์ตราสินค้า ALLOY เป็นต้น ทั้งนี้ บริษัทฯ
    มีแผนที่จะขยายตลาดต่างประเทศไปยังประเทศอินเดีย และประเทศเวียดนาม
    เนื่องจากเห็นว่าทั้ง 2
    ประเทศที่กล่าวมามีอัตราการเติบโตทางเศรษฐกิจค่อนข้างสูงในแถบภูมิภาคเอเชีย

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)